b'\n_START_ARTICLE_\nPieter de Bitter\n_START_PARAGRAPH_\nPieter de Bitter (f\xc3\xb8dt ca. 1620, d\xc3\xb8d 15. juni 1666) var en nederlandsk offiser som arbeidet for Det nederlandske ostindiske kompani. 12. august 1665 vant han slaget i V\xc3\xa5gen i Bergen mot en engelsk flotilje under Thomas Teddiman._NEWLINE_Man vet ingenting om de Bitters tidlige liv og karriere. Navnet hans dukker f\xc3\xb8rst opp i 1653, da han i den f\xc3\xb8rste anglo-nederlandske krig er nevnt som kaptein p\xc3\xa5 \xc2\xabMercius\xc2\xbb, et fart\xc3\xb8y med f\xc3\xb8rti kanoner som tilh\xc3\xb8rte Det nederlandske ostindiske kompani og var under kommando av Michiel de Ruyter rett f\xc3\xb8r slaget om Scheveningen. I dette slaget utmerket de Bitter seg med \xc3\xa5 \xc3\xb8delegge \xc2\xabTriumph\xc2\xbb, et skip med 62 kanoner som var flaggskipet til viseadmiral James Peacock som ble drept. En time senere sank de Bitters skip etter \xc3\xa5 ha f\xc3\xa5tt et treff under vannlinjen. De Bitter ble reddet sammen med mesteparten av mannskapet._NEWLINE_I august 1655, i den nederlandsk-portugisiske krig, var de Bitter flaggkaptein p\xc3\xa5 \xc2\xabTer Goes\xc2\xbb under Gerhard Hulft som kommanderte en fl\xc3\xa5te som angrep den portugisiske kolonien Ceylon fra Batavia, den sterkeste nederlandske befestningen i Nederlandsk \xc3\x98stindia. Etter at Colombo var blitt tatt ble de Bitter i juli 1656 sendt tilbake til Batavia for \xc3\xa5 informere b\xc3\xa5de om dette og at Hulft hadde falt i kampene._NEWLINE_I november samme \xc3\xa5r ble de Bitter gjort til visekommand\xc3\xb8r under kommand\xc3\xb8r Adriaan Roothaas p\xc3\xa5 en fl\xc3\xa5te som ble sendt for \xc3\xa5 blokkere portugisiske havner p\xc3\xa5 kysten av Malabar. V\xc3\xa5ren 1657 returnerte han til Batavia, og i august samme \xc3\xa5r tjenestegjorde han igjen under Roothaas p\xc3\xa5 en flotilje som blokkerte Goa. De Bitters flaggskip \xc2\xabTerschelling\xc2\xbb erobret \xc2\xabSanta Cruz\xc2\xbb som var lastet med krydder. De Bitter beholdt noe av lasten selv, noe han senere ble straffet for._NEWLINE_Flotiljen hadde sl\xc3\xa5tt seg sammen med hovedstyrken til Rycklof van Goens i november, og det ble bestemt at man skulle skille ut en stor del av fl\xc3\xa5ten for \xc3\xa5 angripe de resterende portugisiske omr\xc3\xa5dene p\xc3\xa5 Ceylon. De Bitter tok del ogs\xc3\xa5 i denne operasjonen, n\xc3\xa5 som kommandant p\xc3\xa5 et st\xc3\xb8rre skip; \xc2\xabSalamander\xc2\xbb. Dette skipet og \xc2\xabNaarden\xc2\xbb hadde som oppdrag \xc3\xa5 avlede portugiserne ved \xc3\xa5 f\xc3\xb8rst seile nordover for s\xc3\xa5 \xc3\xa5 slutte seg til hovedstyrken. Denne planen slo feil, da vind f\xc3\xb8rte skipene mot Maldivene. De Bitter rakk ikke tilbake til Colombo f\xc3\xb8r 17. februar 1658, for seint til \xc3\xa5 kunne bidra i erobringen av Mannar. Han var derimot med p\xc3\xa5 erobringen av Jaffna og ble nok en gang brukt som budbringer for \xc3\xa5 fortelle dette til myndighetene._NEWLINE_19. juli 1659 konfiskerte de Bitter det engelske fart\xc3\xb8yet \xc2\xabConstantinople Merchant\xc2\xbb utenfor Goa._NEWLINE_I april 1661 ble de Bitter forfremmet og ble kommand\xc3\xb8r over en fl\xc3\xa5te som ble sendt for \xc3\xa5 blokkere Goa. 7. januar 1663 var han tilstede da Cochin ble inntatt, og han fungerte som midlertidig guvern\xc3\xb8r i byen. 12. mai 1664 dro han tilbake til Batavia, og 21. juni ble han sendt som utsending til kongen av Siam, Narai. De Bitter klarte \xc3\xa5 forhandle frem en avtale som sikret en forlengelse av v\xc3\xa5penhvilen mellom landene._NEWLINE_I desember ble de Bitter utnevnt til kommand\xc3\xb8r over fl\xc3\xa5ten som skulle returnere til Europa. To ganger i \xc3\xa5ret sendte Ostindiakompaniet krydder hjem til Nederland. Ettersom den andre anglo-nederlandske krig truet ble det bestemt \xc3\xa5 la en erfaren offiser ha kommandoen over den verdifulle fl\xc3\xa5ten. Det var s\xc3\xa6rdeles viktig at ikke lasten falt i fiendens hender, og de Bitter mottok hemmelige instruksjoner for \xc3\xa5 hindre dette. Underveis fikk han vite at krigen hadde brutt ut og at fl\xc3\xa5ten i Nederland var blitt \xc3\xb8delagt i slaget ved Lowestoft. Han fikk nye ordrer som sa at han skulle s\xc3\xb8ke tilflukt i den n\xc3\xb8ytrale havnen i Bergen i Norge. Der ble han 12. august 1665 angrepet av en engelsk flotilje. De Bitter og mannskapet klarte \xc3\xa5 forsvare seg, delvis takket v\xc3\xa6re hjelp fra norske stillinger p\xc3\xa5 land, og vant slaget._NEWLINE_Etter at han hadde f\xc3\xa5tt st\xc3\xb8tte fra den n\xc3\xa5 reparerte, nederlandske fl\xc3\xa5ten kommandert av De Ruyter, returnerte han til Nederland og ble rikt bel\xc3\xb8nnet. Han ble ogs\xc3\xa5 gjort til kommand\xc3\xb8r for den neste fl\xc3\xa5ten som skulle tilbake til Nederlandsk \xc3\x98stindia. De Bitter var ivrig etter \xc3\xa5 komme seg tilbake, da hans kone og barn bodde i Batavia. Han dro 15. april, men 15. juni d\xc3\xb8de han av skj\xc3\xb8rbuk ombord p\xc3\xa5 flaggskipet sitt, \xc2\xabHollandsche Tuyn\xc2\xbb, utenfor kysten av Afrika.'